# SMERNICA ZÁKLADNEJ ŠKOLY č. 1 / 2023

# K PREVENCII A RIEŠENIU ŠIKANOVANIA DETÍ A ŽIAKOV V  ŠKOLÁCH A  V ŠKOLSKÝCH ZARIADENIACH

**Organizácia:** Základná škola, Ul. Sama Chalupku 313/14, 971 01 Prievidza

**Identifikačné číslo organizácie:** 31201661

**Štát:** Slovenská republika

**Štatutárny orgán:** Mgr. Juraj Pasovský

**Druh a číslo predpisu:** Základný vnútorný predpis č. 1/2023

**Dátum vyhotovenia vnútorného predpisu:** 25.01. 2023

**Účinnosť vnútorného predpisu od:** 25.01. 2023

**Prerokovaná na pedagogickej rade:** 25.01. 2023

**Oblasť platnosti:** Predpis je záväzný pre všetkých zamestnancov ZŠ Ul. Sama Chalupku 313/14, 971 01 Prievidza

**Počet strán:** 15

**Prílohy:** 2

Riaditeľ Základnej školy Ul. Sama Chalupku 313/14, 971 Prievidza podľa § 3 písm. d) a o) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a v súlade so Smernicou č. 36/2018 vydanou Ministerstvom školstva, vedy, výskumu a športu Slovenskej republiky (ďalej len „MŠVVaŠ SR“) k prevencii a riešeniu šikanovania detí a žiakov v školách a v školských zariadeniach vydáva túto smernicu:

**Článok I**

# Úvodné ustanovenia

1. Táto smernica upravuje základné znaky, formy a prejavy šikanovania detí a žiakov, možnosti preventívneho pôsobenia a metódy riešenia šikanovania žiakov v nadväznosti na zodpovednosť školy a školského zriadenia podľa § 144 ods. 1 písm. o) a § 153 ods. 1 zákona a na práva žiaka podľa § 144 ods. 1 písm. i) a k) zákona.
2. Zahŕňa nové opatrenia vyplývajúce z Akčného plánu riešenia šikanovania v školách a školských zariadeniach pre roky 2020 – 2024, ktorý bol vypracovaný na základe Programového vyhlásenia vlády Slovenskej republiky na roky 2020 – 2024.
3. Obsahuje nové opatrenia podľa príručky MŠVVaŠ SR: Prevencia a riešenie šikanovania – sprievodca pre školské prostredie, na ktorej sa podieľal Národný inštitút vzdelávania a mládeže v spolupráci s Výskumným ústavom detskej psychológie a patopsychológie (ďalej len „VÚDPaP“).
4. Smernica sa zaoberá problematikou prevencie šikanovania nielen v teoretickej rovine, ale rieši ju aj prakticky na základe spolupráce medzi učiteľmi, žiakmi a rodičmi v súčinnosti so zariadením Centra poradenstva a prevencie Prievidza (ďalej len „CPP“).
5. Vytvára funkčnú, konkretizovanú a jasne formulovanú preventívnu stratégiu školy platnú pre všetkých: vymenovanie neprípustného správania a konania; uvedenie konkrétnych možností oznamovania zárodkov šikanovania, postup riešenia rizika alebo prípadu šikanovania, prevenciu šikanovania, návod pre učiteľov, pre zamestnancov, pre žiakov a pre rodičov.

6. Uplatňuje základný princíp preventívneho opatrenia: „Sme škola, ktorá neakceptuje šikanovanie v žiadnej podobe!“

**Článok II**

# Priority školy v súlade so smernicou

1. Monitorovať a odhaľovať negatívne javy v správaní žiakov a príznaky šikanovania využívaním rôznorodých diagnostických nástrojov; odhaľovať zdroje rizikového správania a uplatňovať účinné prostriedky na jeho elimináciu.
2. Realizovať súbor systémových preventívnych opatrení na zamedzenie šikanovania, ktorý je založený na poskytovaní informácií a pomoci učiteľom, žiakom a rodičom.
3. Venovať zvýšenú pozornosť budovaniu pozitívnej klímy triedy a školy ako prevenciu šikanovania a iného rizikového správania sa žiakov s cieľom vytvoriť pre žiakov bezpečné prostredie, ktoré významne vplýva na ďalší sociálny rozvoj žiakov.
4. Zvyšovať u žiakov povedomie o trestnoprávnej zodpovednosti pri prejavoch šikanovania či iného rizikového správania a u pedagogického zamestnanca povedomie o trestnoprávnej zodpovednosti v prípade jej neriešenia v súlade so Smernicou č. 36/2018.
5. Zvyšovať odbornú úroveň pedagógov v oblasti prevencie a riešenia šikanovania, pravidelne oboznamovať žiakov so školským poriadkom, zvyšovať spoluprácu medzi triednym učiteľom a triedou, triednym učiteľom a rodičmi.
6. V súčinnosti so zariadením CPP spolupracovať na programoch prevencie šikanovania. Organizovať preventívne aktivity v danej oblasti a realizovať podporné projekty zamerané na formovanie vzťahu k zdravému životnému štýlu, ochranu telesného a duševného zdravia, odstraňovanie zdraviu škodlivých vplyvov a prevenciu rizikového správania.

**Článok III**

# Charakteristika šikanovania

1. **Na účel tejto smernice sa šikanovaním rozumie:**
	1. správanie a konanie žiaka, ktorého úmyslom je opakované ubližovanie, ohrozovanie alebo zastrašovanie iného žiaka alebo,
	2. úmyselný opakovaný útok voči žiakovi alebo skupine žiakov, ktorí sa z rôznych dôvodov nevedia alebo nemôžu účinne brániť.
2. **Podstatou šikanovania je najmä:**
	1. úmysel opakovane ubližovať druhému fyzicky alebo psychicky,
	2. agresia jedného žiaka alebo skupiny žiakov,
	3. prevaha agresora alebo skupiny agresorov nad obeťou.
3. **Šikanovanie sa môže prejaviť:**
	1. v priamej forme - najmä fyzickými útokmi, urážaním, nadávkami, posmechom, zosmiešnením, príkazmi agresora vykonať určitú vec proti vôli obete, odcudzením veci, vyhrážaním, zastrašovaním, vydieraním, zneužitím osobných údajov, fotografií, šírením nepravdivých informácií alebo kyberšikanovaním alebo,
	2. v nepriamej forme - najmä prehliadaním, ignorovaním, zámerným vyčleňovaním z kolektívu alebo nedobrovoľným vystavovaním agresívnym situáciám.
4. **Kyberšikanovanie** je priama forma šikanovania, pri ktorej ide o zneužitie informačno-komunikačných technológií (najmä telefónu, tabletu, internetu a sociálnych sietí) na úmyselné ohrozenie, ublíženie alebo zastrašovanie, pričom sa často vyskytuje v spojení s inými formami šikanovania. Kyberšikanovanie má najčastejšie tieto znaky:
5. sociálna prevaha alebo psychická prevaha agresora, nie je nutná fyzická prevaha,
6. agresor vystupuje často anonymne,
7. útok nevyžaduje fyzický kontakt agresora a obete,
8. agresor spravidla nevidí priamu emocionálnu reakciu obete na útok s ohľadom na anonymitu a odstup, ktoré informačno-komunikačné technológie umožňujú,
9. útoky sa šíria prostredníctvom internetu podstatne rýchlejšie ako inými spôsobmi,
10. útoky sú prístupné veľkému množstvu osôb,
11. agresor je schopný uskutočniť útok z rôznych miest,
12. útoky môžu mať dlhšie trvanie v čase,
13. obeť nemusí o napadnutí dlhšiu dobu vedieť,
14. obeť nemusí byť schopná identifikovať agresora,
15. zverejnené informácie, fotografie a audio/videozáznamy môže byť náročné odstrániť z internetu.

5. Šikanovanie môže napĺňať skutkovú podstatu trestného činu alebo priestupkuproti občianskemu spolunažívaniu alebo priestupku proti majetku.

6. Skutočnosť, že fyzická osoba nie je trestne zodpovedná z dôvodu nízkeho veku nie je prekážkou na podanie žaloby vo veci náhrady škody, ktorú žiak spôsobil na majetku alebo vo veci náhrady ujmy, ktorú žiak spôsobil na zdraví. Zákonný zástupca žiaka a žiak zodpovedajú za škodu spoločne a nerozdielne.

7. Pedagogický zamestnanec alebo odborný zamestnanec, ktorému je známy prípad šikanovania a neprijme žiadne opatrenie, môže byť stíhaný najmä za trestný čin:

1. neprekazenia trestného činu,
2. neoznámenia trestného činu,
3. ublíženia na zdraví.

**Článok IV**

#  Preventívne opatrenia

1. **Pri príprave a realizácii celoškolskej stratégie je dôležité najmä:**
	1. vytvárať pozitívne prostredie v škole,
	2. podporovať prosociálne správanie a vzťahy detí,
	3. určiť v školskom poriadku pravidlá správania sa vrátane sankcií za ich porušenie a pravidlá používania informačno-komunikačných technológií v priestoroch školy,
	4. zabezpečiť v súlade s pracovným poriadkom školy zvýšený dozor pedagogických zamestnancov cez prestávky, pred začiatkom vyučovania, po jeho skončení a v čase mimo vyučovania, najmä v priestoroch, kde k šikanovaniu už došlo alebo by k nemu mohlo dochádzať,
	5. oboznámiť pedagogických, nepedagogických zamestnancov a odborných zamestnancov so spôsobom oznamovania šikanovania a preverovania šikanovania,
	6. informovať o postupe pri zistení šikanovania, najmä pedagogických zamestnancov, žiakov, zákonných zástupcov žiaka, osoby, ktoré sa osobne starajú o dieťa, zariadenie, v ktorom je žiak umiestnený na základe rozhodnutia súdu,
	7. zabezpečiť vzdelávanie pedagogických zamestnancov v oblasti prevencie šikanovania, vrátane kyberšikanovania, prostredníctvom zvyšovania digitálnej gramotnosti učiteľov,
	8. spolupracovať s odbornými zamestnancami príslušného CPP a ďalšími odbornými pracoviskami poradenských služieb.
	9. spolupracovať s Policajným zborom v Prievidzi a s ÚPSVaR v Prievidzi.

## Výchovný poradca a koordinátor prevencie šikanovania:

## a) zúčastňuje sa na poradách, seminároch a školeniach s touto tematikou,

## b) prináša nové poznatky a návrhy na zlepšenie práce,

## c) úzko spolupracuje s vedením školy a podrobne ho informuje o aktivitách vykonávaných v rámci prevencie, navrhuje preventívne aktivity: besedy, výchovno- vzdelávacie aktivity, prednášky, kultúrne podujatia, súťaže, hry, zriadenie schránky dôvery, ...

1. koordinuje preventívne pôsobenie zamestnancov školy proti šikanovaniu,
2. aktívne spolupracuje s triednymi učiteľmi a učiteľmi výchovných predmetov pri hľadaní najvhodnejších foriem preventívnej práce v triedach,
3. v úzkej spolupráci s učiteľmi eviduje potencionálnych agresorov a obete a zabezpečí ďalšiu odbornú prácu s nimi,
4. triedy s možným výskytom šikanovania zapája do projektov zameraných na prevenciu a elimináciu šikanovania.

##  Triedny učiteľ:

* 1. vyvinie snahu o vybudovanie dôvery medzi ním a jeho žiakmi a medzi ním a zákonnými zástupcami,
	2. pri stretnutí s rodičmi zaradí okrem iných informácií i oboznámenie o prevencii šikanovania, o zámere školy pôsobiť proti jej výskytu na škole, o prijatých opatreniach a postupoch pri jej výskyte,
	3. zoznámi rodičov s výchovným poradcom školy a koordinátorom prevencie šikanovania a spoločne ich informujú o náplni jeho práce,
	4. požiada rodičov o spoluprácu pri odhaľovaní šikanovania,
	5. vysvetlí dôležitosť posunutia informácií o šikanovaní smerom od detí k škole,
	6. v rámci triednických hodín zoznámi žiakov s výchovným poradcom a koordinátorom prevencie šikanovania,
	7. v spolupráci s učiteľmi výchovných predmetov preberie so žiakmi tému šikanovania,
	8. informuje žiakov o pláne školy nepripustiť šikanovanie a požiada ich o spoluprácu pri prevencii,
	9. priebežne žiakom pripomína možnosti posunu informácií o šikanovaní – súkromný rozhovor s učiteľom, ...
	10. sleduje klímu v triede,
	11. výchovnému poradcovi oznámi potrebu individuálnej práce so žiakom,
	12. individuálne konzultuje so žiakmi, rodičmi preventívne kroky alebo riešenie problému,
	13. sústreďuje informácie o svojich žiakoch aj od učiteľov a od nepedagogických zamestnancov školy.

##  Ostatní vyučujúci:

a) v rámci medzipredmetových vzťahov sa aktívne podieľajú na nesúhlasnom postoji voči prejavom šikanovania,

1. spolupracujú s triednymi učiteľmi,
2. sú aktívni pri tvorbe priateľskej atmosféry v triedach aj na celej škole,
3. uvedomujú si, že zmysel života žiaka nie je v perfektnom zvládaní ich predmetu,
4. dávajú neúspešným žiakom aj malé pozitívne spätné väzby, možno tak posilnia ich chuť do učenia.

##  5. Vychovávateľky v školskom klube detí, vedúci záujmových útvarov:

1. pozorujú deti pri voľnočasových aktivitách,
2. všímajú si správanie detí, ktoré sa vymyká norme,
3. informujú o tom triednych učiteľov alebo výchovného poradcu / koordinátora prevencie,
4. nenechávajú deti bez dozoru,
5. neumožňujú deťom skrývať sa na miestach, kde ich nevidno,
6. komunikujú s rodičmi.

##  6. Nepedagogickí zamestnanci školy:

1. uvedomujú si dôležitosť svojich úloh pri prevencii voči šikanovaniu,
2. dohliadajú na správanie žiakov počas ich presunov a vo chvíľach, keď sú bez dozoru,
3. informujú kompetentných zamestnancov o konfliktoch detí a prejavoch šikanovania.

## Žiaci:

1. poznajú výchovného poradcu a koordinátora prevencie zároveň,
2. sú ochotní priateľsky spolupracovať s ostatnými deťmi, k vyučujúcim a nepedagogickým zamestnancom sa správajú zdvorilo, rešpektujú ich pokyny počas vyučovania, prestávok, výletov, exkurzií a mimoškolských aktivít,
3. sú zainteresovaní na prevencii,
4. majú informácie o závažnosti šikanovania,
5. nesúhlasia so šikanovaním a rozhodli sa proti nemu vystupovať, je prísne zakázané slabších alebo mladších spolužiakov vydierať, ubližovať im,
6. sú oboznámení s postupnými spôsobmi riešenia jednotlivých prípadov šikanovania:
	* 1. pohovor s agresorom a obeťou,
		2. spolupráca s rodičmi,
		3. výchovné opatrenia – pokarhanie TU, RŠ, príp. znížená známka zo správania,
7. pomáhajú novým spolužiakom adaptovať sa v triede,
8. pomáhajú mladším a slabším žiakom pri problémoch,
9. sú schopní zakročiť v situácií, v ktorej sa niekomu krivdí a je mu ubližované,
10. pasívne ani aktívne nepodporujú posmievanie, nadraďovanie a odmietanie,
11. sú schopní demokraticky diskutovať o problémoch,
12. dokážu pomenovať potrebu kolektívu,
13. dôverujú dospelým,
14. v prípade, že majú problém žiaci alebo ich kamaráti, môžu o tom informovať písomne a lístok vhodiť do schránky dôvery (v hlavnej budove alebo v školičke).

## Rodičia:

a) spolupracujú s učiteľmi v atmosfére dôvery,

1. sledujú správanie svojich detí,
2. zaujímajú sa o dianie v triede aj mimo nej,
3. ak sa dozvedia o prejavoch nevhodného správania, informujú o tom triedneho učiteľa,
4. majú istotu, že informácie sú predmetom diskrétneho mlčania zo strany učiteľa,
5. sú ochotní pomáhať pri organizovaní a dozore na školských výletoch, exkurziách, ...

**Článok V**

# Metódy a postupy v prípade zistenia šikanovania

1. Riaditeľ školy alebo ním poverená osoba zostavuje tím zamestnancov školy, ktorý navrhuje a zabezpečuje odborný postup pri riešení šikanovania.

**Úlohou členov intervenčného tímu je zabezpečiť:**

* + 1. zisťovanie informácií o incidente,
		2. komunikáciu s obeťou, agresorom a svedkami,
		3. ochranu obete,
		4. rozhodovanie o bezprostredných opatreniach, ktoré je nutné urobiť smerom k agresorovi, obeti, svedkom a ďalším osobám,
		5. informovanie zákonných zástupcov obete, agresora a ďalších dotknutých osôb,
		6. analýzu oznamovacej povinnosti voči polícii a orgánu sociálnoprávnej ochrany detí a sociálnej kurately (ďalej len „SPODaSK“):
		7. realizáciu opatrení na znemožnenie ovplyvňovania výpovedí obete, agresora aj svedkov,
		8. zistenie rozsahu a vplyvu riešeného prípadu šikanovania u žiakov v kolektíve alebo komunite školy,
		9. zamedzenie vzniku sekundárnej viktimizácie obete – vyhýbanie sa opakovanému vyžadovaniu popisu udalosti, zverejňovaniu podrobností o prípade, medializácii,
		10. získať všetky dostupné relevantné informácie, aby vedel reagovať a situáciu riešiť. Zároveň, zvlášť pri závažnejších formách šikanovania, je tvorený informačný podklad pre políciu resp. orgán SPODaSK.

**2. Pri zisťovaní, vyšetrovaní alebo preverovaní šikanovania sa použijú tieto metódy:**

* 1. zabezpečiť bezodkladnú pomoc obetiam a ochranu obetí,
	2. zabezpečiť dozor v triede, kde sa preveruje šikanovanie,
	3. vykonávať opatrenia na zabránenie možnej krivej výpovede agresora jeho izoláciou počas preverovania šikanovania,
	4. preveriť šikanovanie bezodkladne v čase, keď agresor nie je ešte dohodnutý na spoločnej výpovedi s obeťou, svedkami alebo inými osobami, ktoré na šikanovanie upozornili,
	5. zabezpečiť, aby obeť nebola konfrontovaná s agresorom,
	6. zabezpečiť zistenie vhodných svedkov a uskutočniť individuálne pohovory alebo konfrontačné rozhovory so svedkami,
	7. uchovávať dôkazy pri podozrení na kyberšikanovanie v spolupráci so správcom siete,
	8. kontaktovať vo vzťahu k obeti, agresorovi a svedkovi šikanovania zákonných zástupcov, osoby, ktoré sa osobne starajú o dieťa, zariadenie, v ktorom je žiak umiestnený na základe rozhodnutia súdu, alebo zariadenie sociálnoprávnej ochrany detí a sociálnej kurately, v ktorom je žiak umiestnený,
	9. kontaktovať miestne príslušné centrum,
	10. zabezpečiť použitie anonymnej dotazníkovej metódy,
	11. viesť písomné záznamy o riešení jednotlivých prípadov šikanovania,
	12. zabezpečiť pri rozhovoroch prítomnosť najmenej 2 pedagogických zamestnancov,
	13. ohlásenie príslušným útvarom Policajného zboru podozrenie na spáchanie priestupku alebo trestného činu.

V prípade, že sa počas výchovno – vzdelávacieho procesu v priestoroch školy alebo v areáli školy, na športoviskách, resp. na školských akciách zistí prípad šikanovania, je každý pedagogický a nepedagogický zamestnanec povinný postupovať nasledovným spôsobom:

**1. V prípade šikanovania alebo podozrenia na šikanu:**

1. skutočnosť alebo podozrenie prekonzultuje s kolegami,
2. oznámi túto skutočnosť alebo podozrenie riaditeľovi školy, ktorý určí realizačný tím na prešetrenie,
3. realizačný tím získa čo najviac informácií zo strany aktérov šikanovania a nezaujatých svedkov. Pri vyšetrovaní hľadá odpovede na otázky:

Kto je obeť? Kto je agresor? Koľko je agresorov? Kto z nich je iniciátorom? Kto je aktívny účastník šikanovania? Kto je obeťou i agresorom súčasne? Čo, kedy, kde robili agresori obeti? K akým závažným skutkom došlo? Ako dlho šikanovanie trvá?

1. výchovný poradca spíše zápis o danom vyšetrení, ktorý založí k riešeným prípadom. V zápise popíše skutočnosť, vyjadrenia agresora a obete a navrhne opatrenia na riešenie.
2. triedny učiteľ, výchovný poradca, prípadne koordinátor prevencie kontaktuje rodičov

a konzultuje s nimi výskyt priamych / nepriamych znakov šikanovania,

1. triedny učiteľ, výchovný poradca, prípadne koordinátor prevencie sa porozpráva s obeťou.
2. **NERIEŠI PODOZRENIE ZO ŠIKANOVANIA PRED CELOU TRIEDOU !!!**

**2. V prípade pokročilého šikanovania:**

* 1. odhadne vlastné možnosti k záchrane obeti, zabráni pokračovaniu šikanovania, prípadne zavolá pomoc (vo vážnych prípadoch, ale aj pri agresii agresora môže privolať aj políciu),
	2. **NENECHÁ TRIEDU ČI SKUPINU BEZ DOZORU** !!!
	3. neustálou prítomnosťou zabráni agresorom, prípadne svedkom dohodnúť sa na výpovedi,
	4. súbežne pokračuje v pomoci obeti,
	5. privolá riaditeľa školy, ktorý určí realizačný tím na prešetrenie danej veci,
	6. realizačný tím zaháji vlastné vyšetrovanie a o výsledku informuje riaditeľa školy.

 **Postup v prípade kyberšikany:**

Ak dôjde k šikanovaniu žiaka, túto situáciu je potrebné okamžite riešiť. Je potrebné:

* 1. predovšetkým, aby to žiak oznámil niekomu dospelému, komu dôveruje,
	2. odporučiť žiakovi, aby si zaistil sám alebo s pomocou rodiča a učiteľa všetky dôkazy o kyberšikanovaní – SMS-ky, správy, fotografie, statusy od útočníkov,
	3. upovedomiť agresora, že s jeho správaním nesúhlasí a ďalej s ním nekomunikovať, v prípade obťažovania formou správ či telefonátov agresora zablokovať,
	4. nahlásiť kyberšikanovanie triednemu učiteľovi a riaditeľovi školy a ukázať im dôkazy,
	5. kontaktovať rodičov alebo zákonných zástupcov agresorov (ak sú žiakmi našej školy), aby zjednali nápravu a daná situácia sa už nikdy neopakovala,
	6. ak kyberšikanovanie pokračuje, rodičia obete – žiaka navštívia príslušné oddelenie Policajného zboru Slovenskej republiky (ďalej len „PZ SR“) a podajú trestné oznámenie na agresora alebo agresorov.
	7. rozhodujúcu zodpovednosť za kybernetickú bezpečnosť dieťaťa majú jeho rodičia.

**Článok VI**

**Zásady vedenia rozhovoru s aktérmi šikanovania, svedkami a rodičmi**

1. **Rozhovor s obeťou**
	1. citlivo povzbudzujeme dieťa a necháme ho, aby hovorilo samostatne a čo najviac,
	2. po spontánnej výpovedi sa začneme pýtať na všetky podrobnosti,
	3. "Čo sa stalo? Kde sa to stalo? Kto čo urobil? Ako sa správali ostatní prítomní?"
	4. obeť uistíme o jeho ochrane,
	5. môžeme dieťa požiadať, aby celý incident napísalo,
	6. ak je viditeľné zranenie, upovedomíme lekára, prípadne políciu,
	7. informujeme rodičov,
	8. pozor na falošné obvinenia.
2. **Rozhovor s agresorom**
	1. skôr, ako začneme vyšetrovať, zvážime, aká je možnosť agresora usvedčiť,
	2. ak je táto možnosť veľmi malá, hlavne v prípade strachu a obáv obete, musíme sa uspokojiť s tým, že urobíme všetko pre ochranu obete,
	3. otvorene povieme o obvinení a sledujeme reakcie (chránime obeť i svedkov),
	4. jednáme pokojne, bez emócii, premyslene,
	5. necháme samostatne hovoriť agresora, prípadne mu dáme celú situáciu

 napísať,

* 1. kladieme mu jasné a presné otázky,
	2. neodsudzujeme ho, kým prípad nie je vyriešený,
	3. aj v prípade vyriešeného problému odsúdime čin, nie celú osobnosť (ako

 človek má šancu na nápravu),

i) informujeme o možných sankciách a ďalšom postupe.

1. **Rozhovor so svedkami**
	1. individuálne rozhovory,
	2. kladieme konkrétne otázky,
	3. volíme otvorené otázky, na ktoré sa nedá odpovedať áno - nie – neviem
	4. musíme čeliť výhovorkám.
2. **Rozhovor s rodičmi obete**
	1. informujeme ich o celom priebehu vyšetrovania,
	2. ubezpečíme ich o ochrane ich dieťaťa,
	3. snažíme sa dohodnúť na spolupráci,
	4. odporučíme spoluprácu s odborníkom v CPP.
3. **Rozhovor s rodičmi agresora**
	1. oboznámime rodičov o podstate činu, o priebehu vyšetrovania i o celkovom

 správaní sa dieťaťa v škole,

* 1. u rodičov, ktorí nemajú záujem spolupracovať, rozhovor zbytočne

 nepredlžujeme. Oboznámime ich o možných sankciách a o ďalšom postupe,

* 1. zápis z jednania im dáme podpísať,
	2. odporučíme spoluprácu s odborníkom v CPP.

**Článok VII**

# Opatrenia na riešenie šikanovania

V prípade, že sa vyskytne prípad šikanovania, použijú sa tieto opatrenia:

1. **Opatreniami pre obete:**
	1. odporúčanie vyhľadať individuálnu odbornú starostlivosť,
	2. zabezpečiť skupinový intervenčný program v spolupráci s CPP,
	3. zaistiť bezpečnosť,
	4. informovanie a poradenstvo pre zákonných zástupcov.
2. **Opatreniami pre agresorov:**
	1. odporučiť zákonným zástupcom agresora vyhľadať odbornú starostlivosť centra,
	2. preložiť agresora do inej triedy alebo do inej výchovnej skupiny, ak je agresor schopný stále ohrozovať svoje okolie,
	3. udeliť výchovné opatrenia.
3. **Pedagogický aj nepedagogický zamestnanec je povinný** šikanovanie alebo podozrenie zo šikanovania medzi žiakmi bezodkladne riešiť a každej obeti okamžite poskytnúť pomoc.

**Článok VIII**

# Spolupráca školy so zákonnými zástupcami žiakov

1. Pri podozrení na šikanovanie žiaka spolupracujú riaditeľ školy, koordinátor prevencie, výchovný poradca, ďalší pedagogickí zamestnanci a odborní zamestnanci s rodinou obete a s rodinou agresora.
2. Pedagogickí zamestnanci dbajú pri rozhovore so zákonným zástupcom obete, agresora alebo svedka najmä na zachovanie dôvernosti informácií.
3. Riaditeľ školy môže odporučiť zákonným zástupcom agresora umiestniť agresora na dobrovoľný diagnostický pobyt do diagnostického centra alebo do liečebno-výchovného sanatória.
4. O úkonoch podľa tohto článku triedny učiteľ, výchovný poradca alebo koordinátor

prevencie vyhotovuje zápis.

**Článok IX**

# Spolupráca školy s orgánmi činnými v trestnom konaní a orgánom sociálnoprávnej ochrany detí a sociálnej kurately

1. Riaditeľ školy je povinný oznámiť orgánom činným v trestnom konaní podozrenie, že žiak sa dopustil:
	1. šikanovania,
	2. spáchania trestného činu alebo opakovaného páchania priestupkov v súvislosti so šikanovaním.
2. Riaditeľ školy je povinný orgánu sociálnoprávnej ochrany detí a sociálnej kurately oznámiť:
	1. podozrenie podľa odseku 1,
	2. skutočnosti, ktoré ohrozujú obeť, agresora alebo svedkov,
	3. opatrenia, ktoré prijal.

**Článok X**

# Záverečné ustanovenia

1. Riaditeľ školy schvaľuje Smernicu k prevencii a riešeniu šikanovania detí a žiakov v školských zariadeniach, ktorá bola prerokovaná a schválená na pedagogickej rade dňa 25.01. 2023.
2. So smernicou sú povinní oboznámiť sa všetci zamestnanci školy.
3. Táto interná smernica je uložená a možná k nahliadnutiu v riaditeľni školy a tiež je uverejnená na internetovej stránke školy.
4. Smernica nadobúda platnosť dňom 25.01. 2023.

V Prievidzi 25.01. 2023 Mgr. Juraj Pasovský

 riaditeľ školy